Papersnake/gushiwen huggingface dataset:
松月
明本（元代）

天有月兮地有松，可堪松月趣无穷。松生金粉月生兔，月抱明珠松化龙。

月照长空松挂衲，松回禅定月当空。老僧笑指松头月，松月何妨一处供。
台湾竹枝词 其三十五
丘逢甲（清代）

半种花园半种田，儿家生计总由天。楝花风后黄梅雨，满地珍珠不计钱。
闲居七咏孙建侯赋 其二 闭户
邓云霄（明代）

却扫谢时流，秘书卧常把。谁知不出户，可以见天下。
五郊乐章。舒和
魏徵（唐代）

璿仪气爽惊緹籥，玉吕灰飞含素商。

鸣鞞奏管芳羞荐，会舞安歌葆眊扬。
安二席上重听轻红歌作
胡应麟（明代）

深夜西林棹雪过，一尊其奈故人何。宁辞大白千钟醉，饱听轻红百遍歌。
桃花菊
李洪（宋代）

秋声振窾木，槁叶随飞蓬。
起视篱下华，灼灼夭桃容。
天公等儿戏，小草发纖秾。
乍疑武陵源，秦人傥再逢。
又如灵云老，禅机投劒锋。
畴昔粪土广，靖节吾所宗。
不然荐坠露，三闾挹遐踪。
吕令载黄花，鞠裳表其衷。
浊醪乱眼缬，衰颜暂时红。
肯效玄都吟，葵麦摇春风。
感风闷坐戏成六言一首示云岑
郑清之（宋代）

梦觉无两庄子，是非只一东坡。颜渊箪食为乐，启期带索行歌。

鲁侯不遇天也，伯寮其如命何。世事如棋新局，人生落叶辞柯。

谁人见张平叔，何处觅蓝采和。且服单方妙药，般若波罗蜜多。
偈倾一百六十九首
释智朋（宋代）

德山棒，临济喝，
拗曲作直。云门饼，
赵州茶，特地周遮。
威音那畔，毫发不差，
山中是处有黄花。
冬至夜寄京师诸弟兼怀崔都水
韦应物（唐代）

理郡无异政，所忧在素餐。徒令去京国，羁旅当岁寒。

子月生一气，阳景极南端。已怀时节感，更抱别离酸。

私燕席云罢，还斋夜方阑。邃幕沉空宇，孤灯照床单。

应同兹夕念，宁忘故岁欢。川途恍悠邈，涕下一阑干。
沁园春（代寿宗室）
翁溪园（宋代）

记得花筵，巧夕星河，初度女牛。更四双蓂荚，十分桂魄，中元佳更，妆点初秋。蔼蔼非烟，濛濛如雾，锦水郁葱佳气浮。人人道，是王孙帝胄，今日东朝。

银潢万叶源流。见一点长庚辉绛霄。似东平为善，河间献雅，风流酝藉，西汉诸刘。恰遇称觞，蓬壶歌缓，满酌蒲萄双玉舟。椿松等算，年年醉傲，花马金裘。
次韵无斁雪后二首 其一
陈师道（宋代）

闭閤春云薄，开门夜雪深。江梅犹故意，湖雁起归心。

草润留馀泽，窗明度积阴。慇勤报春信，屋角有来禽。
寄李侍御
刘长卿（唐代）

旧国人未归，芳洲草还碧。年年湖上亭，怅望江南客。

骢马入关西，白云独何适。相思烟水外，唯有心不隔。
兀兀栖精庐
刘黻（宋代）

兀兀栖精庐，青山日相对。
静照年少非，动虞壮士悔。
耕锄计已晚，畚筑力犹耐。
夜卧司马衾，晨餐鲁直菜。
自计清庙修，谁知圜壁坏。
人情春水波，世事寒云态。
直道丛百谪，孤踪绕群吠。
拘累僒形骸，忧危积肝肺。
逢人口即瘖，出户足如碍。
周程俨范模，刘张遗謦欬。
涤垢学归愚，达增务韬晦。
志苦秋不磨，发白春匪载。
采菊聊倾觞，延兰可纫佩。
官{馍莫换鬼}乏三月，家书隔千载。
楚语欲听惯，峒关惊未溃。
冥冥瘴务间，冋冋灵光在。
莫挥感时泪，山水怡吾爱。
次韵祝守康鹿鸣宴赠诸先辈 其一
葛胜仲（宋代）

清香画戟，戟燕儒流，场籍英材喜博收。奋袖谈辞争落落，抠衣喜步更秋秋。

新篇奖激华如衮，公议归怀缀若旒。蕊榜登荣即从政，定知果艺过由求。
柳氏二外甥求笔迹二首 其一
苏轼（宋代）

退笔如山未足珍，读书万卷始通神。君家自有元和脚，莫厌家鸡更问人。
感物
陆游（宋代）

物情岂愿岁时遒，一气潜移不自由。
日出鹁鸪还唤雨，夏初蟋蟀已吟秋。
次韵斋宿
方岳（宋代）

黄花白发两关情，并入斋房长短更。
久客自知秋意思，底须蛩雨做寒声。
拍板谣
王禹偁（宋代）

麻姑亲采扶桑木，镂脆排焦其数六。
双成捧立王母前，曾按瑶池白云曲。
几时流落来人间，梨园部中齐管弦。
管弦才动我能应，知音审乐功何全。
吴宫女儿手如笋，执向玳筵为乐准。
数声慢，仙人履齿下云栈，
老狐腊月渡黄河，缓步轻轻踏冰片。
数声急，空江雹打渔翁笠，
鲛人泣对水精盘，满把珠玑连泻入。
划然一声送曲彻，由基射透七重札。
金罍冷落闃无闻，陇头冻把泉声绝。
律吕与我数自齐，丝竹望我为宗师。
总驱节奏在术内，歌舞之人无我欺。
所以唐相牛僧孺，为文命之为乐句。
题廖氏草亭廖为吉阳先令公后
罗洪先（明代）

仙令功多食报丰，至今家在旧花封。衣冠尚想攀留日，宅里犹存清白风。

岁长子孙遗树老，门容车马古人同。草亭閒处看驯雉，还似当年化鲁恭。
鹧鸪天 其一 酒边韵
张祥龄（清代）

高隐青门幸不侯，西园麈尾尽英流。当筵酒阵飞千盏，藏匣诗牌剩几筹。

青雀舫，紫貂裘，安排琴剑老苏州。与君重订鸥边约，早占青山买莫愁。
久雨喜晴明日立夏
胡俨（明代）

一月厌雨声，忽逢今日晴。
春从花上去，风过竹间清。
睡美新茶熟，身闲野服轻。
近来多坦率，客至倦逢迎。
一曲升真洞
白玉蟾（宋代）

得得来寻仙子家，升真洞口正峰衙。
一溪春水漾寒碧，流出红桃几片花。
石岩花
释仲皎（宋代）

朱英历历烁晴空，过了花间几信风。明日画栏供徙倚，却须有句到芳丛。
春晓
姜特立（宋代）

春来贪起早，春思还缭绕。
一语破春愁，黄鹂韵清浇。
水仙操
刘献廷（清代）

天行海运旋宫音，万象回薄由人心。移情易性琴非琴，刺舟而去留深林，海水汨没鸟哀吟。

余心悲兮无古今，援琴而歌泪淫淫。
归雁亭
白玉蟾（宋代）

坡仙曾此缕归程，归雁因而扁此亭。
草劲风刚苕水绿，水枯雪老弁山青。
霜翎去去宾沙漠，云足翩翩影洞庭。
渠亦偶来还自去，弋人何用慕冥冥。
游嘉州后溪（开元观闲游，因及后溪，偶成二韵）
薛能（唐代）

山屐经过满径踪，隔溪遥见夕阳舂。

当时诸葛成何事，只合终身作卧龙。
子夜歌 夏闺回文
朱玙（清代）

碧荷香透纱窗北。北窗纱透香荷碧。清露比珠明。明珠比露清。

竹穿萤灿绿。绿灿萤穿竹。纤月映疏帘。帘疏映月纤。
归田二首 其二
陈圭（明代）

少壮登朝志已酬，似从天上下岣嵝。新供细泻疑堆玉，间步芳池任钓钩。

一笑功名花鸟外，半生诗酒雁峰头。清狂似有神仙分，留伴山翁物外游。
周鲲山水十帧 其十 林峦烟雨
弘历（清代）

米家烟雨曾闻古，石谷林峦复见今。坐对千山云外暗，忽听万瀑树头斟。
戏简友人二首 其一
俞德邻（宋代）

百年何处筑菟裘，又向周南叹滞留。砧韵但能凄客枕，雁声浑不到歌楼。

江湖展转鱼千里，今古驱驰貉一丘。回首金焦渺何许，潇潇风雨使人愁。
红梅
王琪（宋代）

馆娃宫里旧精神，粉瘦琼寒露蕊新。
园吏无端偷折去，凤城从此有双身。
和宋伯仁韵
李景雷（宋代）

自笑冯唐老示侯，短衣匹马异乡游。
卧闻破屋萧萧雨，坐听西风叶叶秋。
邺下已非公干在，周南徒叹子长留。
丈夫盖世英雄气，肯学世间儿女愁。
白杨花和碧云王妹作
张芬（清代）

柳絮飞来风片斜，牵人魂梦散梨花。淡烟明月迷隋苑，玉燕珠帘忆谢家。

莺舌好翻新乐府，蛾眉消却旧韶华。绵绵欲断浑难断，万缕离情怨暮笳。
钱百六录参入新宅得子
释居简（宋代）

千忆子孙昌，衣传衮绣光。厦成观贺燕，笔喜误书獐。

桂熟霜前子，梅腾雪后芳。不须瞻岐嶷，定肖白眉良。
早春寄周致尧（梨林，致尧所居之地）
陈雷（元代）

百年身世浑如寄，何处他乡是故乡。
柳态正须春弄色，梅花自故雪生香。
扬雄寂寞玄犹白，贺监风流醉亦狂。
倘许胜缘同晚岁，梨林风致即柴桑。
初月
刘树堂（清代）

乍见疑非是，哉生画阁东。不随银汉白，翻对夕阳红。

映水连成璧，衔山曲挂弓。邀来光一线，照遍九垓中。
九张机九首
佚名（宋代）

一张机，采桑陌上试春衣。风晴日暖慵无力。桃花枝上，啼莺言语，不肯放人归。

两张机，行人立马意迟迟。深心未忍轻分付。回头一笑，花间归去，只恐被花知。

三张机，吴蚕已老燕雏飞。东风宴罢长洲苑，轻绡催趁，馆娃宫女，要换舞时衣。

四张机，咿哑声里暗颦眉。回梭织朵垂莲子。盘花易绾，愁心难整，脉脉乱如丝。

五张机，横纹织就沈郎诗。中心一句无人会。不言愁恨，不言憔悴，只恁寄相思。

六张机，行行都是耍花儿。花间更有双蝴蝶。停梭一晌，闲窗影里，独自看多时。

七张机，鸳鸯织就又迟疑。只恐被人轻裁剪，分飞两处，一场离恨，何计再相随？

八张机，回文知是阿谁诗？织成一片凄凉意。行行读遍，厌厌无语，不忍更寻思。

九张机，双花双叶又双枝。薄情自古多离别。从头到底，将心萦系，穿过一条丝。
次曾吉父兰溪三绝 其一
吕本中（宋代）

夜窗相对不成眠，苦为离愁定不然。政以苍生未苏息，思君日夕望回船。
入冬半月余二麦未种忽然一雨
丘葵（宋代）

村庄三日雨，清晓怯凭栏。
洒地纷纷白，随风阵阵寒。
不愁客衣薄，且为老农欢。
已有芃芃意，来春岁计宽。
逍遥咏
宋太宗（宋代）

玄门至道故无涯，自是人心所见邪。
智识未能通大药，岂将容易擬荣家。
千年圣境何虚谬，百劫曾修不用遮。
龙虎欲成堪炼鼎，勿为利路乱交加。
再题二首
陈造（宋代）

天吴凭怒鼓涛澜，不作闲居卷轴看。
夜半负山谁料得，重来坐失两高寒。
宿邓桥
彭汝砺（宋代）

一舍山头路，数家溪上村。泥涂淹白昼，风月宿黄昏。

松径笙簧杂，蛙池鼓吹喧。寂寥无酒兴，迢递有归魂。
台湾近咏十首呈巡使黄玉圃先生 其七
蓝鼎元（清代）

台邑最褊小，徵粮视凤诸。土狭赋独重，民困曷以纾。

台湾田一甲，内地十亩馀。

甲租八九石，亩银一钱输。将银来比粟，相去竟何如。

纳粟弊多端，斗斛交相瘉。折色比时价，加倍复何居。

凤诸虽厚敛，什百台版图。垦多或报少，以羡补不敷。

台土瘠无旷，冲压且偏枯。安得相均匀，丈轻三邑俱。

徵收同内地，含哺乐只且。
三十年吟
方回（元代）

三十年为世，吾今迫六旬。
儿时前辈尽，乱后善人贫。
未测前途暗，空追往迹陈。
所亲化埃土，犹入梦魂频。
正月二十五日过真溪见桃花
程公许（宋代）

桃花簇簇有人家，寂历炊烟晚照斜。
满眼芳春无处著，一机新锦濯烟霞。
送王晋卿赴廷试
李吕（宋代）

怪底先生思涌泉，少年笔势已翩翩。
马嘶长道空骧首，龙擘沧波竟上天。
分付风云身九万，更看礼乐字三千。
期君未可班行去，细听胪音黼座前。
吴屯驿晓起
蔡襄（宋代）

残月依山明胧{月悤}，长烟浮水白糢胡。
竹林绕舍啼鸦臼，石井当窗下辘轳。
迎吏远传空状小，仆奴潜报一钱无。
驺兵不管晨炊绝，呵叫苁笼意气粗。
和答曾敬之秘书见招能赋堂烹茶二首二
晁补之（宋代）

一碗分来百越春，玉溪小暑却宜人。
红尘它日同回首，能赋堂中偶坐身。
饯别户部郎中林公致雍翰林典籍黄公约仲
陈煇（清代）

萧萧风雨送残秋，况复凄凉感别愁。粉署仙郎吟判袂，玉堂诗史解行舟。

烟村夜火明沙岸，江郭晨钟起郡楼。不尽离情付流水，随君直到凤池头。
赠监寺应公
释今端（明代）

山前花木渐成阴，知是吾师灌溉深。才着大衣称典客，忽闻高行管丛林。

身如秋鹗终朝运，贫似寒螀竟夕吟。惭愧暮年无一事，饱餐香饭感慈心。
征人
杨衡（唐代）

西风屡鸣雁，东郊未升日。繁烟幕幕昏，暗骑萧萧出。

望云愁玉塞，眠月想蕙质。借问露沾衣，何如香满室。
自遣
杨万里（宋代）

莫将一病苦忧煎，山尚能游石可眠。
匹似病风兼病脚，老夫犹是地行仙。
桂枝香（天柱山房拟赋蟹）
唐珏（宋代）

松江舍北。正水落晚汀，霜老枯荻。还见青匡似绣，绀螯如戟。西风有恨无肠断，恨东流、几番潮汐。夜灯争聚微光，挂影误投帘隙。
更喜荐、新篘玉液。正半■含黄，一醉秋色。纤手香橙风味，有人相忆。江湖岁晚听飞雪，但沙痕、空记行迹。至今茶鼎，时时犹认，眼波愁碧。
咏怀
苏民怀（明代）

操刀截流水，刀拔水还流。与君为夫妇，燕婉结绸缪。

如何万里为，一去隔三秋。鸳鸯戏江渚，鸿雁叫沙洲。

岁晏众芳歇，红颜不可留。独妾空闺里，蕙帷长夜愁。
点绛唇·我辈情锺
苏轼（宋代）

我辈情锺，古来谁似龙山宴。而今楚甸。戏马馀飞观。顾谓佳人，不觉秋强半。筝声远。鬓云吹乱。愁入参差雁。
题黄陵二妃祠
王遵（宋代）

帝子当年恨几多，楚山千叠郁嵯峨。
泪痕点滴留斑竹，宝瑟悲凉隔素波。
妫汭旧存虞史载，苍梧谁证汲书讹。
凄凉吊古堪伤处，那更潇湘接汨罗。
赏菊四首
杨万里（宋代）

菊生不是遇渊明，自是渊明遇菊生。
岁晚霜寒心独苦，渊明元是菊花精。
响潭
毛滂（宋代）

水面平铺映碧空，夜深明月照龙宫。
猿啼未响潭先响，一树花开两树红。
伦何二君访予于双峰山庄用前韵二首 其二
王渐逵（明代）

自垦瑶田栽玉芝，采芝犹及丽春时。天围曲水寒相彻，月印澄潭夜并奇。

笑我归山还草草，爱君耽独胜迟迟。灵踪恨却江门老，误向衡阳动远思。
和刘学录韵
陈宓（宋代）

两堤已著金丝缕，平岸行看翠羽茵。
春昼渐长无一事，舣舟日日待诗人。
句
辛弃疾（宋代）

酒肠未减长鲸吸，诗思如抽独茧丝。
六月旦有芝生于小厅之南楹连叶七层颜色黄润常有露珠联络其上观者叹息以为祥异因作三小诗 其二
华镇（宋代）

品汇皆从化育成，无根神草为谁生。吾皇茂德参天地，好向甘泉植九重。
十月晦日作
陆游（宋代）

藤疏不覆架，桐落欲平沟。
闰岁风霜晚，衰年日月遒。
观书方坐石，把钓又登舟。
不是无羁束，闲人得自由。
西江月·达磨西来说道
夏元鼎（宋代）

达磨西来说道，十年面壁安丹。争知水火不交煎。因果谩成罗汉。仰箭射空力尽，依然坠地何言。虚空拶破强参禅。肯把金丹烧炼。
送周奉议赴吴江 其一
黄裳（宋代）

下枕烟波令尹家，年丰閒坐两时衙。为君东去还成梦，犹记撑蓬看月华。
游东山 舒啸
王炎（宋代）

幽人独坐空谷，最爱夜深月明。云外一声长啸，四山木偃风生。
奉和禁苑饯别应令
褚亮（唐代）

大藩初锡瑞，出牧迩皇京。暂以绿车重，言承朱传荣。

舒桃临远骑，垂柳映京营。惠化宣千里，威风动百城。

禁籞芳嘉节，神襟饯送情。金笳催别景，玉琯切离声。

野花开更落，山鸟哢还惊。微臣夙多幸，薄宦奉储明。

钓台惭作赋，伊水滥闻笙。怀德良知久，酬恩识命轻。
得江西报六言十首
刘克庄（宋代）

巧发过如虿毒，困斗尤防兽穷。
老种有骑河语，小姚无劫寨功。
赣江
周必大（宋代）

迹落蛮夷地，艰危分饱经。
盘涡随棹舞，惊浪溅船零。
石乱舟才过，峰回眼谩青。
晚来荒浦宿，愁绪转冥冥。
初秋白门叶广生过登鳞山
张穆（明代）

山门环水对斜晖，有客迢遥慕翠微。残暑酷无侵石室，新秋凉翠掠渔矶。

行歌青鸟疑相和，施食红鱼去复依。愧有野情收不得，葛巾芒屦礼常违。
钟陵夜阑作
韦庄（唐代）

钟陵风雪夜将深，坐对寒江独苦吟。

流落天涯谁见问，少卿应识子卿心。
绍熙庚戍十月偕赵仲宗舜和潘谦之曾鲁仲游九
黄榦（宋代）

登山岂不乐，属此风露清。
排檐夜雨滴，诘旦天空明。
欢然金石交，要我林泉盟。
支筇趁汗漫，勇往不计程。
一水何索纡，千峰郁峥嵘。
仰视流云驰，俯听幽壑鸣。
班荆得所适，斗酒聊共倾。
人生会有累，聚散如浮萍。
今辰谐胜游，异日难忘情。
意惬各赋诗，庶以纪此行。
题信丰县城门六首 其五 民信
罗椅（宋代）

南山天马来，南城下盘踞。前撞古寺钟，后彫谯楼鼓。

我来俯崔巍，山灵相呼舞。年丰民物熙，细听闾阎语。
苦雨吟
冯钺（清代）

肝人之肉日不给，岂谓穹苍亦解泣。变作阴霾黯八荒，沈沈苦雨掣风急。

堕井颓堤无处无，昔日高原今下隰。沈灶生蛙釜有鱼，百粤连旬俱饮湿。

大风吹梦忽宵惊，万瓦争与排墙倾。子妇颠踣无户庭，得人无恙从屋鸣。

陇头遗穟卧生耳，屋底秸珠长有尾。崩角吁天天不闻，百室劬劳今已矣。

大江南北忽夏枯，河渴时还涓滴无。尺泽尽汇岭一隅，谁言大地同洪垆。
杜广平歌吟
许翙（魏晋）

淳景翳广林，暧日东霞升。晨风舞六烟，勃郁八道腾。

五岳何必秀，名山亦足陵。矫首摄洞阜，栖心潜中兴。

吐纳胎精气，玄白谁能胜。
范阳王挽词二首
宋之问（唐代）

贤相称邦杰，清流举代推。公才掩诸夏，文体变当时。

宾吊翻成掩，人亡惜喻龟。洛阳今纸贵，犹写太冲词。

赠秩徽章洽，求书秘草成。客随朝露尽，人逐夜舟惊。

蒿里衣冠送，松门印绶迎。谁知杨伯起，今日重哀荣。
忆铁机梵音更涉诸子
释今严（明代）

芝焚蕙谢自多情，情尽如何感又生。巨海已看摧劲楫，法门频复坏长城。

六群但执中边议，五部惟争大小乘。宁似此时荒谬极，辩才高论惜群英。
杖锡寺
戴表元（宋代）

仙草漫漫路不分，钟鱼那许外间闻。凉天九月已飞雪，晴日西山犹带云。

火后客誇新屋样，兵前僧惜旧碑文。藤湖只去招提顶，见说滮田可种耘。
渔家傲 其一 寄李蒲汀
夏言（明代）

丹桂洲前梅雨霁。平沙水暖鸳鸯睡。杨柳池塘荷点细。

扶残醉。鸯前黄鸟多幽意。

忽忆故人天北际。碧山楼下蟠双桧。一架葡萄水晶碎。

惊梦寐。西邻学士词偏丽。
万年欢（荣国生日）
张纲（宋代）

岁晚寒凝，正蓂舒四叶，梅吐孤芳。庆诞佳辰，开筵盛集萱堂。合坐春回锦绣，卷帘处、花簇笙簧。除乐禁、初许闻韶，应时欢宴何妨。

人言富贵最好，算有谁能兼，福寿康强。自是仙姿，天教占取恩光。百和重添宝炬，十分劝、频举瑶觞。仍教画、家庆新图，要看兰桂成行。
咏梅五十首呈史尚书
释绍嵩（宋代）

不随桃李待春回，不待商量细细开。
要识此花奇绝处，月明溪影乱毡毸。
失调名
佚名（宋代）

曾教入夜月添白。
挽朱彦博二首
彭龟年（宋代）

重惜夫君去，哀吟思不穷。
江淮经画里，风雨笑谈中。
志大长违俗，才高无近功。
盖棺公论出，谁不羡豪雄。
次鲁吉父韵
王洋（宋代）

憔悴非同十载前，旅酬那复似初筵。
蜜房羽客非无课，木局枯棋亦任缘。
得酒且思陪笑语，著诗终欲共林泉。
北坛居古新登拜，租得茶山又一年。
宜春江上寄仰山长老二首
齐己（唐代）

水隔孤城城隔山，水边时望忆师闲。清泉白日中峰上，

落日半空栖鸟还。云影触衣分朵朵，雨声吹磬散潺潺。

传心莫学罗浮去，后辈思量待扣关。

雨晴天半碧光流，影倒残阳湿郡楼。绝顶有人经劫在，

浮生无客暂时游。窗开万壑春泉乱，塔锁孤灯万木稠。

欲为吾师拂衣去，白云红叶又新秋。
寄处州教授苏平仲先生 其二
方孝孺（明代）

旧习深知误，虚名久自羞。故人犹比数，文苑昔同游。

婺女遗言绝，胡公学制优。料君施善教，才俊满南州。
登镇江报恩寺超然楼
解缙（明代）

帝城天近瓮城高，梵宇嵌岩结构牢。试向超然楼上望，大江东去涨银涛。
借雪窦韵送超然居士赵表之时在泐潭
释正觉（宋代）

一口吸尽西江水，马师家风擢然起。
老庞俯伏嗣芳尘，古然今然谁如此。
超然道与若人交，南游浩意未相饶。
风清骨秀眼寒碧，玉井冰壶冻不消。
羌床孤卧净名室，无住无依脱虚溢。
渊然一默乃全提，不二门开肖当日。
佛事圆来作归想，出门歧路平如掌。
到家儿女独圞头，相对无言得真赏。
和傅体斋李西涯二年兄屏风灯诗韵兼致谢意 其二
倪岳（明代）

云锦分张自一机，座中人讶眼中稀。风前仙侣开珠幌，月里孀中按羽衣。

画比白缣元异品，诗于金雀可同归。开缄急为燃藜读，从此蓬门烂有辉。
清衣洞天歌为王卧云平章作
谢肃（明代）

缑山仙人玉皇客，鹤背吹笙游紫极。天风万里下吴云，具区东头驻灵迹。

清衣之洞何神奇，洞里有天人莫窥。瑶华一径香掩冉，琪树万株光陆离。

嵯峨石坛高几许，上通阊阖闻天语。铿锵璈磬激冷风，摇曳旌旗翻玉宇。

是时仙人挥白羽，辟侣青衣进歌舞。唯有蹁跹萼绿华，金液行杯擗麟脯。

交梨火枣空纷拿，春光偏著蟠桃华。仙人醉来虬髯紫，手为白日推龙车。

龙车烛天行不巳，玉皇乘龙见之喜。敕将大药饮仙人，寿与天地相终始。

仙人昔者忧黎元，伏剑上马安东藩。功成欲伴赤松子，笑傲林壑娱晨昏。

玄洲从来限弱水，武陵无路通桃源。何如此洞在人世，只尺异境移昆崙。

苍龙东飞虎西跃，一神摄之令护宅。是中妙用合元符，歘忽凌空生羽翮。

独怜海客非仙材，乘涛远跨长鲸来。愿得还丹蜕凡骨，九霞光里观琼台。
秋怀十首
韩元吉（宋代）

江南四百八十寺，未抵西湖胜处多。
不用楼台带烟雨，只看宫殿压晴波。
锯解令
朱祖谋（清代）

醉和双燕别西楼，醒不记、当杯泪满。花前空解唱回波，荡一片、泪愁不转。

乱弦辊遍。那是歌头懒换。离筵索性送残春，拚得是、坠红见惯。
王君泽以白叠扇求诗
龚诩（明代）

王郎手持白叠扇，过我草堂求作歌。作歌鄙俚岂足道，巴唱吴歈争不多。

此扇骨格能抱节，配以楮生如玉雪。卷舒自我付等閒，用舍繇人不须说。

冬则守寒归箧笥，夏则招凉解炎热。君不见齐纨出入君怀袖，晚景可怜中道绝。

我歌此扇止于斯，莫羡团圆似秋月。诸君诸君听我歌，昔人解此唯东坡。

一朝饱吃惠州饭，富贵一场春梦婆。
黄州春日杂书四绝
苏轼（宋代）

清晓披衣寻杖藜，隔墙已见最繁枝。
老人无计酬清丽，夜就寒光读楚辞。
顾亭林从大同来暂过东昌 其一
程先贞（清代）

一夕三年别，疏镫话旧游。长征还带剑，远望欲登楼。

月落青山夜，云回紫塞秋。故乡何处是，此地即并州。
酬李元叔察院见寄
綦崇礼（宋代）

书到山中手自披，炎凉不改似君稀。术穷五技缘何事，巢稳一枝聊可依。

扫迹径须休去好，冥心深觉向来非。缓赓清唱缄题罢，却对松窗静掩扉。
朱天永示仆二诗盖有激而云者因用其韵以广之
虞俦（宋代）

弹铗悲歌莫浪嗟，笔耕心织是生涯。
区区子岂痴摹虎，事事吾犹错画蛇。
不分缩头几类鳖，苦嫌怒目几遭蛙。
凭君试读山君传，鹤岂能言为嫉邪。
诉衷情 次魏承班韵
王士禄（清代）

蹙惯双蛾翠损长。犀帘静暮堂。新梦断，乱蝉凉。慵续午馀香。

宛转簟纹光。似回肠。清宵好更梦横塘。学鸳鸯。
青蝇
吕陶（宋代）

去年十月青蝇藏，不见一点临盘觞。高堂小会颇清洁，肴有馀味酒有香。

今年四月青蝇出，竞逐腥膻誇羽翼。才能扰扰上樽俎，又欲营营污圭璧。

四月盛阳群物秀，十月积阴寒气候。天时于尔本无私，尔自知时能避就。

畏途荣悴如寒暄，流俗早夜趋贵权。一朝势去即消散，可与青蝇同日言。
张耆年教授置酒官舍环碧散步上园煎桃花茶
曾几（宋代）

何许清尊对物华，广文官舍似僧家。
向人只合供谈笑，领客犹能办咄嗟。
光动杯盘环碧水，香随珠履上园花。
公如不厌过从数，但煮东坡所种茶。
长安府舍十咏 其五 月台
韩琦（宋代）

待月西台早，移时凭曲栏。云端开玉叶，海面起金盘。

燕席通宵雅，凉波入坐寒。香风来不断，清露裛红兰。
横山
杨万里（宋代）

已过方山了，横山更绝奇。
争高一尖喜，妒逸众青追。
万马头惊拶，千旗脚恣吹。
娟峰恰三五，隔柳尚参差。
再次韵答余司理
陈造（宋代）

雨来不后晴不迟，今晴昔雨皆可诗。
自怜老去才易尽，平日尚有黄绢辞。
挑灯初听鼕鼕鼓，南风收尽檐间雨。
麦根既润燥乃宜，此事时传老农语。
人家屋脊黄云中，南村北村欢笑同。
定知老子喜欲舞，鼎来骚客争奏功。
诗人例天肯土血，浩然不逢李贺疾。
宿羽缠结我未脱，前身永思今次律。
君亦妙巧戕其天，低摧与我皆可怜。
经篇严密更开托，却须编入襄阳乐。
寿溪刘岩傅唐御史之裔乃翁国学前一辈同舍也筑新居名曰西村以此求扁为赋二韵 其二
林希逸（宋代）

主人作意扁华轩，不厌溪寒自款门。似此相求差可喜，为渠隶古作西村。
江上作
罗洪先（明代）

孤棹寒江上，离情落雁边。我身云水似，飘泊定何年。

同旅非棠棣，他乡问杜鹃。不知故园夜，谁为客程怜。
奉使鼓吹曲四首 其四 昆明曲
黄佐（明代）

浩浩昆明池，乃在点苍山阳，旁有罗施故邦。蚁附蝉联，賨僰蛮髳，参错其间。

宣父居九夷，道大无不容。白日灼幽崖，穷发渐华风。

浇讹反天经，由余谅非戎。

髬髵着裲裆，砺刃驰且都。投刃拜中丞，呕吟挟诗书。

嫉巫信医，日和以愉。

芃芃彼荠麦，秽我兰亩。培灌其勤，荠麦亡嗣有。循圣贤长道，屈此群丑。

臣心不负陛下圣，上有仓浪之天，下有孩提黄口。
自哂
陈普（宋代）

草泽行吟赋楚骚，青麻衣上俗尘多。
五陵年少休相笑，戏马台前载酒过。
章伯望郊居
范纯仁（宋代）

独爱高居远市廛，檐楹轩豁对江天。门前一曲平桥水，舍侧千畦附郭田。

鸥鸟渐能亲几杖，儿童应解爱林泉。朝廷方待忠贤急，莫厌京尘扑马鞯。
十分吟·其三
邵雍（宋代）

人寿百来年，其过岂容易。
虽然瞬息间，其间多少事。
号为能了事，必先能了身。
身苟未能了，何暇能了人。
挽唐伯玉常卿二首
刘克庄（宋代）

身自无安处，升州更广州。
逐教子方去，死到了翁休。
凤至虞廷喜，麟亡鲁野愁。
忧时兼悼友，白却九分头。
雨霁过雪湖问疾用前韵二首 其二
谢迁（明代）

风动疏帘透晓寒，云归远树昼微漫。客舟有约来何晚，病榻无营卧亦安。

十里平湖迷望远，一春苦雨赏心难。乍晴更觉青山好，携手登临兴未残。
除夜叹
贺铸（宋代）

壮发忽种种，华年今复穷。
客怀少安适，况乃京尘中。
病肺厌斟酌，疲筋谢过从。
闲坊税老屋，车马无来踪。
日俸才百钱，盐齑犹不供。
夜榻覆龙具，晨炊熏马通。
出门欲贷乞，羞汗难为容。
安得一扁舟，浮家乘兴东。
江山此深隐，终老为田翁。
春秧二顿苗，秋获期百锺。
稚子课樵汲，壮妻兼织舂。
行歌沧浪清，卧快柴桑风。
神明养内观，忧患无旁攻。
有客闻此言，诮余何不衷。
兹行果勇决，谁揽冥冥鸿。
安知禄籍间，去就如樊笼。
微尚良自信，所悲君不同。
成都运司西园亭诗·玉溪堂
许将（宋代）

朱堂俯玉溪，玉溪清且幽。
从公暂偃息，抚景空夷犹。
浮云冠圆岛，白日回方流。
抵此有光碧，何必昆仑洲。
春日书事五首
韩元吉（宋代）

忆上金华第一峰，相君官重酒樽同。
梦寻绝壑谁重到，零落山桃小院风。
苏州宴
任诟（金朝）

苏州女儿嫩如水，髻耸花笼青凤尾。十二红裳酽梳洗，植立唱歌烟雾里。

一人丰秾玉手指，袖挽翠云弹绿绮。落花一片天上来，似欲随人波江水。

曲终宴阕歌一觞，行人南游道路长。明日松江千万顷，烟波云树春茫茫。
赠蕲簟与潞公二首 其二
范纯仁（宋代）

凉簟资公逃暑用，东池应伴渌波寒。高眠宜享华胥乐，曾致皇家奠枕安。
黄尔栽弄璋召饮新斋得而字
郭之奇（明代）

园成叶喜日，春盛命杯期。异赏同幽致，畸悰属窃思。

台悬溪水溜，庭共树阴垂。结搆全依韵，对酬别有姿。

花开留待客，月到巧催诗。时许苍苔印，未须赋远而。
山居七咏 其一 经史阁
方岳（宋代）

买书堆屋当藏珍，砚水生春玉作麟。此老大蒙稽古力，至今疏草墨花新。
呈云盖智禅师
齐禅师（宋代）

说法无如这个亲，十方刹海一微尘。
若能於此明真理，大地何曾见一人。
与诸同年探郊梅晚酌灵谷寺
李孙宸（明代）

闻道春风陌上柔，可堪经月废春游。纷纷宝瑟催黄鸟，处处垂杨引绛驺。

六出花飞仍带雪，千林雨歇乍鸣鸠。村南郭北寻都遍，还共移尊到上头。
题史铁力竹窗夜坐图二首 其二
吴敬梓（清代）

江宁县南二十里，箫管竹生慈母山。头白归来应卜筑，风标常似画图间。
水龙吟 其一 赋芍药
卢祖皋（宋代）

杜鹃啼老春红，翠阴满眼愁无奈。飞来何处，凤軿鸾驭，霞裾云佩。

风槛娇凭，露梢慵亸，酒浓微退。念洛阳人去，香魂又返，依然是，风流在。

银烛光摇彩翠。画堂深、莫辞沈醉。十年一觉，扬州春梦，离愁似海。

浩态难留，粉香吹散，几时重会。向尊前笑折，一枝红玉，帽檐斜戴。
池之清溪如杭之西湖某归自三峡维舟弄水亭南望齐山翠微在眼登谯楼望九华见一峰奇甚呈提举
王十朋（宋代）

城南风物似西湖，万里归舟入画图。光洁贮怀便弄水，翠微照眼称提壶。

浦无时节秋尤好，池有精神贵可呼。最是九华知客意，倚天遥露一峰孤。
华山庆云见
李绅（唐代）

圣主祠名岳，高峰发庆云。金柯初缭绕，玉叶渐氛氲。

气色含珠日，晴夫吐翠雰。依稀来鹤态，仿佛列山群。

万树流光影，千潭写锦文。苍生欣有望，祥瑞在吾君。
和通判阎朝奉赏花四绝 其四
吕陶（宋代）

好花长是怯狂风，荣谢都来十日中。未过清明时节在，更须携酒觅残红。
同黄东发提举游杖锡山
陈著（宋代）

十八盘头翠碧函，参差檐栋倚岩崭。
桑根已换如来座，峰顶犹存太白岩。
地有粟泥堪当饭，山无松木独宜杉。
半天图画风尘外，我有新题居士衔。
郊居秋日有怀一二知己
温庭筠（唐代）

稻田凫雁满晴沙，钓渚归来一径斜。门带果林招邑吏，

井分蔬圃属邻家。皋原寂历垂禾穗，桑竹参差映豆花。

自笑谩怀经济策，不将心事许烟霞。
放言五首
元稹（唐代）

近来逢酒便高歌，醉舞诗狂渐欲魔。五斗解酲犹恨少，
十分飞盏未嫌多。眼前仇敌都休问，身外功名一任他。
死是等闲生也得，拟将何事奈吾何。
莫将心事厌长沙，云到何方不是家。酒熟餔糟学渔父。
饭来开口似神鸦。竹枝待凤千茎直，柳树迎风一向斜。
总被天公沾雨露，等头成长尽生涯。
霆轰电烻数声频，不奈狂夫不藉身。纵使被雷烧作烬，
宁殊埋骨扬为尘。得成蝴蝶寻花树，傥化江鱼掉锦鳞。
必若乖龙在诸处，何须惊动自来人。
安得心源处处安，何劳终日望林峦。玉英惟向火中冷，
莲叶元来水上干。甯戚饭牛图底事，陆通歌凤也无端。
孙登不语启期乐，各自当情各自欢。
三十年来世上行，也曾狂走趁浮名。两回左降须知命，
数度登朝何处荣。乞我杯中松叶满，遮渠肘上柳枝生。
他时定葬烧缸地，卖与人家得酒盛。
惠匀送粟既归其直作两偈 其一
朱松（宋代）

山僧分粟配蒿藜，百亿须弥一钵携。但得十方罗汉饱，不辞身作老金鸡。
雨中花令
李之仪（宋代）

休把身心撋就。著便醉人如酒。富贵功名虽有味，毕竟因谁守。

看取刀头切藕。厚薄都随他手。趁取日中归去好，□莫待、黄昏后。
题周南甫草窗吟卷后
徐瑞（宋代）

水中盐味谁能识，铎里宫声未易听。正惜无人继风雅，忽传佳句到林坰。

云开灊岳撑千仞，春入雷江涨四溟。遥想清吟得天趣，窗前草色自青青。
杂咏一百首 其三十四 王戎
刘克庄（宋代）

惜李常钻核，商财自执筹。如何嵇阮辈，放入竹林游。
南埜书怀
金君卿（宋代）

险途吁可憎，浅俗寖浇竞。
进物莫若利，趋时不如佞。
吾道何由亨，谗人方丑正。
予生与时戾，所赋得刚劲。
力古耻浮文，论经斥非圣。
强勉悦时事，难乎易天性。
木舌不卷柔，枯株微荫映。
沿回避风波，进退触机穽。
八载脱流铨，恩与万家令。
移官瘴岭下，亲闱阻温清。
南荒地多暑，岚氛午犹暝。
因思古令尹，舒惨系民命。
士元都下治，汲黯辞以病。
几欲慕伊人，去就得非轻。
虽然万夫长，亦足观以政。
升进由渐阶，因穷亦前定。
所以勤吏术，敺民一其行。
澄清疏浚源，披攘塞邪径。
吏手不得纵，奸豪无敢横。
训染所难入，未免加笞榜。
宿黠殊欲悛，良民适相庆。
仅慰百里心，莫耸四海听。
世人重苟且，耳目非卓敻。
庸儿难共议，宁与智者争。
咄哉蝇虫癡，不喜圭玉莹。
尔舌徒扬箕，吾心本如镜。
质诸古圣贤，周孔与杨孟。
当时穷达间，犹不免讥评。
况於吾从者，得谤适为幸。
丈夫抱事业，力行以待聘。
神龙潜于渊，不耻群蛙黾。
骐骥絷于野，无嫌困泥泞。
一旦亨天衢，挺身立朝廷。
礼义张国维，威福尊君柄。
接武臯夔际，致主勋华盛。
名将日月垂，功与天地并。
彼已乌足论，攄怀成笑咏。
简秋官
释宝昙（宋代）

寂寞江郊只病身，故书时得想轮囷。
无钱未暇招陶令，有意何轮学孔宾。
龙业披衣犹向佛，虎凶着帽更何人。
也知造物怜吾老，木槁灰寒得再春。
过南昌
翟溥福（明代）

洪都自古称名郡，十万人烟绕郭居。南浦水源来大庾，西山云气接匡庐。

滕王阁废空陈迹，孺子亭荒只古墟。薄宦羁离多感慨，不堪吟罢独踟躇。
新柳 其一
郑世元（清代）

善和坊里信如何，蘸绿揉蓝动玉河。禁得轻寒一百六，倦扶头起为春多。
水仙子·瓦匠
陈铎（明代）

东家壁土恰涂交，西舍厅堂初瓦了，南邻屋宇重修造。弄泥浆瓦到老，数十年用尽勤劳。金张第游麇鹿，王谢宅长野蒿，都不如手镘坚牢。
别冯伯昭新班归三荣末句乞呈似使君王万里年兄
程公许（宋代）

东郭沧江市桥柳，邂逅论心成二友。仙曹如水往复来，永昼论二间卮酒。

十五年间如掣电，屋梁落月几回首。爱君冲静天机深，玉雪照我惊老丑。

宝屏两月同舍馆，青眼相看祇如旧。秋风一鹗空百鸷，四海知心悦斋老。

鹊声查查客当还，鹤发倚门春一笑。荣途埃𡏖倦驰骛，圣域工夫窥窔奥。

拿云岂无九霄志，缓辔徐驱千里道。平生我亦重择交，与君同盟期耐久。

纷纭归梦促严装，黯淡羁情更分手。旭川夙擅溪壑胜，雌堂况得二章守。

赢粮宁惮两日程，龙洞烟霞共幽讨。
次韵和兖州王待制过汶上见寄
韩琦（宋代）

浅局虽难继大才，溪堂佳致亦添来。奇花并蒂宜新种，芳树连添得旧栽。

良执假途形咏叹，邻封为治惜淹徊。想君醉问歌人处，不向风前酹一杯。
点绛唇·芳友依依
王十朋（宋代）

芳友依依，结根遥向深林外。国香风递。始见殊萧艾。雅操幽姿，不怕无人采。堪纫佩。灵均千载。九畹遗芳在。
诚明吟
邵雍（宋代）

孔子生知非假习，孟轲先觉亦须脩。
诚明本属吾事，自是今人好外求。
夜来
张耒（宋代）

夜来风雨掠余春，晏起萧条一病身。
三月长安泥浩浩，懒随车马作游人。
河传
佚名（宋代）

香苞素质。天赋与、倾城标格。应是晓来，暗传东君消息。

把孤芳、回暖律。

寿阳粉面增妆饰。说与高楼，休更吹羌笛。花下醉赏，留取时倚阑干，斗清香、添酒力。
送韦向之睦州谒使君
唐彦谦（唐代）

才子南游多远情，闲舟荡漾任春行。

新安江上长如此，何似新安太守清。
予往来秦熙汧陇间不啻十数年时闻下里之歌远
李复（宋代）

陇山连峰入无际，天画封疆限华裔。
如何谽谺忽中裂，西通风来动边气。
赠天台老樊
白玉蟾（宋代）

别后俄经几许春，相逢一笑挹南薰。
灰头土面无人识，木食草衣嫌俗纷。
在浙之台今已久，姓樊名邴寂无闻。
为君传此新诗去，寄与铅山赵翠云。
祭诗
方岳（宋代）

我生胡不辰，八龄失吾祖。
今垂四十年，眉目略可睹。
当时深根培，所望大门户。
岳也忝一科，遗余曾不补。
而乃轻涛江，飞檄淮南府。
父兄肯相随，落饭共贫苦。
宁知事大谬，俱作一捧土。
去年汶素跸，永痛松柏古。
禄釜亦已矣，尚安事圭组。
今年误一出，竟犯时辈怒。
去国不及炊，触热到环堵。
无何七月望，新露洒秋宇。
近郊有兰若，梵呗薄云雨。
彼氓一念存，提携颇旁午。
因果夫何如，说各言恃怙。
伊予祖父兄，超然定何许。
然皆其忌月，悲岂不氓愈。
面盂馔伊蒲，从众共伛偻。
盖以妄塞悲，有泪泚清酤。
句 其二
邢居实（宋代）

高歌感人心，心悲将柰何。
归田述感 其二
孙毓汶（清代）

游子久不至，菁华岁月迁。柴扉临野碓，土锉冷疏烟。

自愧无虾莱，人来坐马鞯。四邻何所有，把酒意茫然。
待曙楼次西涯韵为俞黄门作
吴俨（明代）

楼头清旭敛轻霏，楼下还看过客稀。秉笏有人思待旦，高居无地比凝晖。

啼乌𦕈𦕈声将歇，彩凤翩翩势欲飞。今日皂囊无别事，万言意只在宵衣。
羊城八景 其七 白云晚望
区大相（明代）

白云在空山，还望山中客。聊持一片心，惆怅千峰隔。
惜黄花·主人居屋
王哲（金朝）

主人居屋，绛宫长住。日行持，常关锁，闭门封户。里面种金钱，个个堪分付。好缘顾、即时觉悟。行到清凉处。并无思虑。妙中妙，机密目通玄语。来时复还来，去后复还去，再休回入蓬莱路。
八影 其三 莲影
成鹫（清代）

一片横塘月，芙蓉镜里看。参差栖鹭迹，掩映钓鱼竿。

叶覆青油幕，花擎白玉盘。涉江归去晚，北斗正阑干。
秋色
陆游（宋代）

一段凄凉傍酒杯，中年剩作楚囚哀。
迢迢似伴明河出，惨惨如随落照来。
客路半生常泪眼，乡关万里更危台。
蓼汀荻浦江南岸，自入秋来梦几回？
苍雪轩为南雄贰守刘可与赋
陈谟（明代）

苍龙喷雪满幽轩，坐使冰壶六月寒。红袖解移青玉案，素娥清映水精盘。

兴来剡曲馀孤棹，老去磻溪寄一竿。何日江阴来步屧，相从终日倚阑看。
傲霜亭
崔敦礼（宋代）

霜风吹惨入园林，零落阶前满地金。
赖有翠蕤堪采摘，伴人犹守岁寒心。
题九歌图
方回（元代）

惟此楚骚，能歌盖寡。
我醉友能老严滩者，驾风骖云。
此谁其写，是常梦中与之游也。
仙岩金仙阁
白玉蟾（宋代）

寒烟琐断梵王家，一篆博山飞冷蛇。
满天秋雨落琼花，清溪涨绿浸平沙。
老松压石岩争耸，青萝拽树牵云遮。
竹根倒出乌翅斜，夜半寒风搅宿鸦。
木鱼唤粥蝴蝶醒，岩头残月沉丹井。
句
释允堪（宋代）

始生岩谷畔，早有月中香。
禅人并化主写真求赞
释正觉（宋代）

默成用密，智空理得。
历代祖心选同科，三世佛口闲挂壁。
闺情四首 其二
魏鹏（宋代）

侍女新倾盥水汤，轻装雪腕立牙床。都将隔宿残脂粉，洗在金盆彻底香。
望海潮·祖觞东馆
陈德武（宋代）

祖觞东馆，移舟南渡，江天云树离离。盘谷渔樵，舞雩风咏，渴心离望云霓。知与故人齐。念翼残犹铩，足蹶还羁。百折江流，峡猿水鸟助孤凄。几回梦绕山西。耐疏篷夜雨，惊枕晨鸡。对无声诗，哦有声画，仪形已见端倪。回首暮云迷。又桐飞金井，燕落乌衣。有意相思，双鳞乘羽莫教迟。
得江西报六言十首
刘克庄（宋代）

但见盈城盈野，谁能去食去兵。
山东河北卷土，江右湖南失耕。
文种墓
石延年（宋代）

至忠惜甘死，越塞一坟孤。
句践非王者，陶朱亦丈夫。
碑经山烧断，树带海潮枯。
泉下伍员辈，相逢相吊无。
新定途中
杜牧（唐代）

无端偶效张文纪，下杜乡园别五秋。

重过江南更千里，万山深处一孤舟。
将次镇南
王安石（宋代）

豫章江面朔风惊，浩荡帆船破浪行。目送家山无几许，千年空想蟪蛄声。
艮岳百咏 蜡梅屏
李质（唐代）

冶叶倡条不受羁，翠筠轻束最繁枝。未能隔绝蜂相见，一一花房似蜜脾。
夜宿故人李暹隐士家
李裕（元代）

路入尊贤里，因留处士家。春缸开玉液，石鼎沸云芽。

老去情逾好，诗成兴转赊。挑灯坐忘倦，不觉月西斜。
巨浸诗
吕诚（元代）

庚午七月之初吉，断虹挟雨蔽西日。
石尤声撼天为昏，飓母驱车走沙石。
鲸跳鲲掷地轴翻，阳烁阴凝鬼神泣。
银涛驾空山岳摧，转眼奔流浸扉壁。
三江弥漫灭无口，孤城漭漭天一碧。
衰年疲薾动兢畏，变貌斋心戒夕惕。
忆昔前年大鱼入，三洲漂荡海水立。
近者侧闻复罹此，海湾流尸头濈々。
岸塌沙沉绝往来，塍断瀼深苗不实。
呜呼！上天震怒岂无由，谁其尸之复谁诘？
新结小茅亭
梁以蘅（明代）

新结小茅亭，彷若在空翠。阒寂为柴门，竟日无人至。

篁叶风为为，日夕更森邃。道经时一展，澹泊饶古意。

野人性疏阔，颇与世人异。聊此避尘俗，亦是时共弃。
马叔宝寄种竹诗次其韵
邹浩（宋代）

穷年不挥斧，叹息无妙质。谁知深眇中，环堵以为室。

纷笔如万牛，力挽未曾出。论交馀此君，聊为拂巾栉。

人间方好竽，萧萧乃鸣瑟。兹焉得所投，陈雷信难匹。

昨来面墙心，举倡有风日。莫似白乐天，殷勤在兜率。
相和歌辞。三洲歌
温庭筠（唐代）

团圆莫作波中月，洁白莫为枝上雪。月随波动碎潾潾，

雪似梅花不堪折。李娘十六青丝发，画带双花为君结。

门前有路轻离别，惟恐归来旧香灭。
拟古十二首 其一
梁寅（元代）

独处衡门下，慨然思九州。我马苦疲怯，山川多阻修。

丰草被长坂，麋鹿或群游。蔚彼嘉树阴，鸣禽自相求。

彼物各有适，而我何寡俦。日月双车轮，但恐不少留。

愿与二三友，朝夕论王猷。毋为自局促，穷庐悲白头。
吹箫
司马光（宋代）

古人吹箫者，以和虞韶声。后世不复贵，给丧仍卖饧。
小师慧果丐盐求颂
释正觉（宋代）

可中滋味欠些些，成就庐山笋蕨家。
丐事子行黄苇渡，盟心人在白鸥沙。
和羹户户俱煎卤，扫雪村村欲没靴。
味及衲僧初偃月，圆通只个是生涯。
鹧鸪天·残月低帘挂玉钩
刘秉忠（元代）

残月低帘挂玉钩。东风帘＊思如秋。梦魂不被杨花搅，池面还添翠压稠。红叱拨，翠骅骝。青山隐隐水悠悠。行人更在青山外，不许朝朝不上
谢安墩二首
王安石（宋代）

谢公陈迹自难追，山月淮云祗往时。
一去可怜终不返，暮年垂泪对桓伊。
和朗司务韵
苏仲（明代）

少抱经纶才，胸中尽奇策。道义贯天人，文章兼六籍。

剑指星斗寒，气吐虹霓赤。屈宋声先驰，董贾名赫奕。

作书献君王，曾得兼俊宅。五载司空阶，见者浑落魄。

一朝慕一疏，归作鸱夷伯。寻山友鹿麋，闭门谢宾客。

偃仰天地宽，吟咏山水碧。急流涌泉谁，我为公喜怿。

甘心拜下风，上书乞恩泽。归骨返故庐，杯酒散愁惕。

草衣度终年，斗室不为窄。借问千古人，不知谁玉石。
送池月上人住滘溪精舍
释古毫（明代）

知师常习静，不欲市廛喧。自辟精庐隐，相连野老村。

竹门当浦岸，潮水入田园。对此幽栖事，无妨寄一言。
太府寺梅花盛开和曾玉堂韵二首
李曾伯（宋代）

萧萧官舍自寒芳，清梦何从至玉堂。
唱彻涼州太催逼，何如铁石广平肠。
初夏野兴
陆游（宋代）

披衣清晓倚阑干，龟屋裁成二寸冠。
盆桧雨余抽嫩绿，研池风过起微澜。
爱书自笑心常在，去死悬知日尚宽。
回视前修似无媿，不教一字入长安。
烈士咏
刘叉（唐代）

烈士或爱金，爱金不为贫。义死天亦许，利生鬼亦嗔。

胡为轻薄儿，使酒杀平人。
春日感怀
林逋（宋代）

衡宇日萧寂，高舂犹掩扉。
春风似有旧，社燕亦重归。
览照老已具，开樽人向稀。
颓然此心曲，持底属芳菲。
金牛驿二绝 其二
唐庚（宋代）

由来仁义行终稳，到了权谋术易穷。才见诈牛收剑外，已闻真鹿走关中。
读梁武帝纪二首 其一
孔武仲（宋代）

破除纲纪事虚空，可恨萧家一老翁。鱼烂土崩俱自取，不须侯景到江东。
山居即事
释绍嵩（宋代）

静境绝过从，昼门开更慵。
荒林失轻雾，寒日下危峰。
曳履寻花圃，搜诗到暮锺。
谁言淹泊意，无酒为浇胸。
曾宏父将往霅川见内相叶公以诗为别次其韵以自见 其一
沈与求（宋代）

客里思家且罢休，无聊怀抱不禁愁。鲥鱼苦笋过百六，又到一年春尽头。
春夜寓直凤阁怀群公（一本题上有和中书侍郎杨再思）
魏知古（唐代）

拜门传漏晚，寓直索居时。昔重安仁赋，今称伯玉诗。

鸳池满不溢，鸡树久逾滋。夙夜怀山甫，清风咏所思。
心远堂为陈立父题
胡应麟（明代）

陶公住人境，心远地自偏。陈侯服官政，结庐讵同然。

吾闻鲁仲尼，行止非一端。寸心若太虚，龙蠖偕媸妍。

华堂搆空起，正对衡岳颠。洞庭八百里，日夜浮朱栏。

鲸鲵跋高浪，蜃鳄游惊湍。祝融及天柱，云密纷钩连。

回雁遏层霄，石廪屯飞烟。奇峰七十二，一一罗堂前。

彼美堂中客，妙龄夙忘筌。冰壶莹尘表，玉笈开琅函。

携宾坐堂上，四面罗苍矸。鸣琴憩深树，看奕垂疏帘。

目送双飞鸿，迢迢极云天。心远室从迩，悠悠浩忘言。

兴文念朋好，一订柴桑缘。殷勤沔阳约，尺素驰江干。

吾将负瓢笠，卜筑邻青山。异时陈蕃榻，倘为孺子悬。
上巳後一日，同子文、伯庄、永年步东园三首
杨万里（宋代）

兄弟相过看牡丹，牡丹看了看东园。
攀翻花木来还去，九径还行十八番。
倦寻芳慢 书怀
顾璘（明代）

閒穷往古，万变荣枯，总归无有。乐善安常，本是自家操守。

马革乐名蕉覆鹿，麟台画像刍成狗。太虚中，看彩云浊雾，谁工谁丑。

堪笑杀、子兰谮毁，廉蔺交欢，枉多生受。坎止流行，物理本无纷糅。

天日清和聊散步，风波变动须回首。牢把定，此心中外，一生前后。
戊子三月二十一日殇小女称称三首
梅尧臣（宋代）

高广五寸棺，埋此千岁恨。
至爱割难断，刚性挫以钝。
泪伤染衣班，花惜落蔕嫩。
天地既许生，生之何遽困。
永定河纪事 其三
张凤孙（清代）

泉水已出山，宁复论清浊。生为浑河官，遑问泥涂辱。

荒廨八九楹，中宵忽颠覆。妇孺出仓皇，陂田立如鹄。

官作有严程，胡能顾骨肉。平时缓绸缪，临事苦督促。

畚锸敢后期，薪刍奈弗属。弗属苇代之，急以竟此局。

天意未可知，波涛日洄澓。慷慨慕前贤，危堤不转足。

千金未易偿，一死犹可赎。功名蜗角微，宁忍付蛮触。
秋晓泛舟
释今全（明代）

晓逐轻舟出，烟村日未红。垂条低古柳，残叶散疏桐。

篷捲初秋雨，山还太古风。海门生白浪，一棹水云空。
寂音自赞四首 其三
释德洪（宋代）

不似成背，似其成触。随汝颠倒，直中有曲。抛在言前剔鹘崙，拟直令渠总灭门。

平生活计无窖子，真是汾阳五世孙。
瑟瑟钗
温庭筠（唐代）

翠染冰轻透露光，堕云孙寿有馀香。

只因七夕回天浪，添作湘妃泪两行。
南乡子·有感
苏轼（宋代）

冰雪透香肌。姑射仙人不似伊。濯锦江头新样锦，非宜。故著寻常淡薄衣。
暖日下重帏。春睡香凝索起迟。曼倩风流缘底事，当时。爱被西真唤作儿。
镇宁
史申义（清代）

古木安庄极眺平，丽谯风卷戍旗声。塔山秋草连原野，放马斜阳十二营。
送陈广文西山楮衾
萧立之（宋代）

溪工夜斲苍匡藤，麻姑山前砧杵鸣。千金学得不龟手，并刀剪水裁寒冰。

人间不数兜罗软，齐纨蜀锦焉足算。一池明月白云深，四壁东风晴与暖。

道人家风此受用，赠君也作清净供。梅花帐里春茫茫，休遣淡妆美人来入梦。
遇术士饮以卮酒
陆游（宋代）

行药来村北，观鱼立水边。忽逢长揖客，能算小行年。

酒薄聊赪颊，囊空阙赠钱。时清君未死，访我华山前。
寓笔
释绍嵩（宋代）

幽径草初青，无人知地名。
征鞍千里远，倚杖一江横。
云重欲为雨，风和拗得晴。
家家好春色，春色遍空明。
复送顾华玉限韵限体
杭淮（明代）

凉生六月蓟门秋，浩荡河山景茜舟。渺渺云兼江燕没，娟娟烟傍渚花浮。

高天灏气开行色，沧海文星彻舵楼。衣彩已凌淮水曲，鸡声犹忆凤池头。

嫖姚骥子膺长御，九万鹏图入壮游。天署清高铨选府，地灵盘礴帝王州。

阳秋行见照千古，劲笔须知回万牛。裴楷清通元自异，商衡眉目更谁收。

飘飖思远风云上，振荡词雄金石投。籍籍麒麟黄阁迥，早看功业耀前修。
颂古五十七首
释道昌（宋代）

来机深辨，有舒有卷。
移却案山，重添针线，
千年田，八百主，
直下承当还莽齿。郎当屋舍没人修，
片瓦根椽谁去竖。君不见甜瓜彻蒂甜，
苦瓠连根苦。
颂古四十五首
释如珙（宋代）

你若学他看，牛皮真个穿。
长年横案上，字义自然圆。
诗偈 其五十
庞蕴（唐代）

护身须是杀，杀尽始安居。会得个中意，铁船水上浮。
同蒋颖叔林和中游郁孤台
郭祥正（宋代）

匹马初从瘴岭来，登临喜上郁孤台。郁然而孤插天半，乱山却出晴云堆。

双溪倒流玉绡飐，万屋蘸碧长城开。扪参历井岂足数，俯栏引手持斗魁。

月空银浪试一酌，坐忧桂树生黄埃。妙娥舞袖回白雪，琵琶十面轰春雷。

吟笺分轴造险语，酒令行赏无停杯。哀猿不断片帆没，归鸟自送残阳颓。

脱身我作耕钓客，两翁均是岩廊材。共游绝境发佳唱，骊珠射目精光皑。

升沈从此遂分手，愿借惠泽苏蒿莱。
瑞鹧鸪
赵希蓬（宋代）

长亭无路对孤斟。自古离家三日情。慷慨要酬平昔志，猖狂休日少年心。

兰闺寂寂空回首，松盖亭亭认去程。展转清宵成不寐，巫山有梦几时成。
早朝步葛元哲韵
吴渊（宋代）

万井苍凉欲曙天，禁钟声断佩声联。云浮玉辇霞裾降，风动金莲宝炬然。

四国龙飞清穆世，群工虎拜太平年。吾王不倦宵衣念，国祚遥知永永传。
新岁拜坟二首 其二
韩琦（宋代）

新岁斋前寂讼铃，不妨诹日展先茔。遥知陇树春方到，一见家山眼又明。

孝弟少期为俗劝，里闾乌足语吾荣。此行犹苦圭符累，名遂归来更尽诚。
合江楼宴集次苏长公韵
屈大均（明代）

洋洋乎水何美哉，合复罗浮不复开。天下朋友之胶漆，安得尽复双江来。

登临风日正清美，长啸休惊鸥鹭起。使君醇醪自宝坻，倾作金波逐江水。

一杯明月一杯新，明月笑我非仙人。仙人未有不饮者，更须沉湎罗浮春。
蝶恋花 菊堆小山，邀朋宴赏，即席度此
潘榕（清代）

丛菊层层堆锦绣。佳色斓斑，直把秋光斗。恰趁新醪初酿就。

开轩延赏壶觞侑。

怎奈情怀非似旧。憔悴西风，人比黄花瘦。人向花前香染袖。

愿花长好人长寿。
送沈虞卿秘监脩撰将漕江东二首 其二
杨万里（宋代）

再入脩门访旧游，故人相见喜还愁。茂林脩竹君髯碧，折苇枯荷我鬓秋。

莫把升沈著怀抱，古来贤圣几公侯。一尊追送江东棹，梦逐清波弄白鸥。
再和村边解嘲 其一
郑清之（宋代）

闲身惟向静中便，莫景侵寻绛县年。失解真精昏默默，且观玄牝息绵绵。

温柔乡里谁能老，冷澹生涯别有天。笑抚脚婆为法喜，漆园何必问经缘。
暮春游西湖北山
杨载（元代）

愁耳偏工著雨声，好怀常恐负山行。
未辞花事骎骎盛，正喜湖光淡淡晴。
倦憩客犹勤访寺，幽栖吾欲厌归城。
绿畴桑麦盘樱笋，因忆离家恰岁更。
东宫生日六首·壬辰
林光朝（宋代）

北阙云为堞，东明玉作宫。
猗兰迎晓日，仙掌倚晴空。
笙律随鸣凤，朝仪趁彩虹。
黄麾初入杖，青桂自成丛。
冠屦分前后，图书考异同。
商盘如目击，羲画自心通。
慈燕来三殿，驩谣在九功。
长秋传夜饮，京兆报年丰。
奕奕还嘉佑，绵绵相建隆。
庶僚何所祝，再拜续维熊。
谒金门·柳丝碧
陈克（宋代）

柳丝碧。柳下人家寒食。莺语匆匆花寂寂。玉阶春藓湿。
闲凭薰笼无力。心事有谁知得。檀炷绕窗灯背壁。画檐残雨滴。
寒食夜对月
项安世（宋代）

朱公自有五湖天，介县何须九县田。
无限东风原上泪，尽输西县月中舩。
梨花自怯嫦娥白，秋影终随永夜偏。
江海归来无赐火，幸分光彩到愁边。
舟中和唐诗五首 其一 游少林寺
邵宝（明代）

西出登封县，来寻古少林。幢开青嶂近，钟隐白云深。

雨积溪初霁，峰遮日早阴。长廊诗刻满，拂拭倩僧吟。
哭宝月三藏大禅师
陈陶（唐代）

五峰习圣罢，乾竺化身归。帝子传真印，门人哭宝衣。

一囊穷海没，三藏故园稀。无复天花落，悲风满铁围。
齐太庙乐歌十六首 其七 凯容乐
谢超宗（南北朝）

国昭惟茂，帝穆惟崇。登祥纬远，缔世景融。纷纶睿绪，庵蔚王风。

明进厥始，浚哲文终。
太上皇后挽诗
王炎（宋代）

大帝资阴德，吾皇仰母慈。
盛仪犹浣服，新乐在含饴。
玉册将增庆，椒庭遽共悲。
忧勤终损寿，天道果难知。
关中诗十六章
潘岳（魏晋）

于皇时晋，受命既固。三祖在天，圣皇绍祚。德博化光，刑简枉错。

微火不戒，延我宝库。

蠢尔戎狄，狡焉思肆。虞我国眚，窥我利器。狱牧虑殊，威怀理二。

将无专策，兵不素肄。

翘翘赵王，请徒三万。朝议惟疑，未逞斯愿。桓桓梁征，高牙乃建。

旗盖相望，偏师作援。

虎视眈眈，威彼好畤。素甲日耀，玄幕云起。谁其继之，夏侯卿士。

惟系惟处，别营棋跱。

夫岂无谋，戎士承平。守有完郛，战无全兵。锋交卒奔，孰免孟明。

悄檄秦郊，告败上京。

周殉师令，身膏氐斧。人之云亡，贞节克举。卢播违命，投畀朔土。

为法受恶，谁谓荼苦。

哀此黎元，无罪无辜。肝脑涂地，白骨交衢。夫行妻寡，父出子孤。

俾我晋民，化为狄俘。

乱离斯瘼，日月其稔。天子是矜，旰食晏寝。主忧臣劳，孰不只懔。

愧无献纳，尸素以甚。

皇赫斯怒，爰整精锐。命彼上谷，指日遄逝。亲奉成规，棱威遐厉。

首陷中亭，扬声万计。

兵固诡道，先声后实。闻之有司，以万为一。纣之不善，我未之必。

虚皛湳德，缪彰甲吉。

雍门不启，陈湃危逼。观遂虎奋，感恩输力。重围克解，危城载色。

岂曰无过，功亦不测。

情固万端，于何不有。纷纭齐万，亦孔之丑。曰纳其降，曰枭其首。

畴真可掩，孰伪可久。

既徵尔辞，既蔽尔讼。当乃明实，否则证空。好爵既靡，显戮亦从。

不见窦林，伏尸汉邦。

周人之诗，寔曰采薇。北难猃狁，西患昆夷。以古况今，何足曜威。

徒悯斯民，我心伤悲。

斯民如何，荼毒于秦。师旅既加，饥馑是因。疫疠淫行，荆棘成榛。

绛阳之粟，浮于渭滨。

明明天子，视民如伤。申命群司，保尔封疆。靡暴于众，无陵于强。

惴惴寡弱，如熙春阳。
长门怨
黄顺之（宋代）

锦瑟新添一岁尘，宝鸾空负百年身。
建章万户莺花好，只有长门更不春。
退居十咏 其七 归欤亭
赵抃（宋代）

密径修筠郊外居，小亭随意榜归欤。等閒早暮携筇到，池沼东头是旧庐。
闻浙省今年蚕缫甚盛喜而有作 其三
弘历（清代）

东邻昼静听鸣机，西舍春深茧更肥。尽祝黄姑乞心巧，呈来新样称裁衣。
依韵和许待制病起偶书
梅尧臣（宋代）

桐柳阴阴翠色参，幔房深邃静於岩。
疾疑不是因蛇影，方秘曾传白玉函。
炼蜜有时蜂竞至，坠膻无数蚁来衔。
女奚困触屏风响，林鸟饥寻橐木鹐。
趋吏喜闻开便合，舞姬排比翦春衫。
嘉宾入幙金樽抹，贺客冲风席帽搀。
谈出古人非骋辩，诗陈王化不言詺。
提纲勿用铢铢较，列局缘从物物监。
龙脑篆香蟠屈曲，虎头雕枕剔空嵌。
年踰五十惟耽易，能格神明莫若諴。
县斋秋怀
程公许（宋代）

幼学自鲁邹，心卑管商。
谁令简书缚，课我星火忙。
我自友古人，渠肯兄孔方。
飞檄浩盈几，泛窥陷中肠。
阁束且登楼，云鸿秋着行。
宫词
王珪（宋代）

临明一阵梨花雨，梦隔珊瑚斗帐明。
后苑乐声催引驾，春衫初试觉身轻。
游冷泉亭宿四圣观
姚勉（宋代）

昼日追凉到冷泉，晚风呼酒醉湖边。
醉中兴懒休归去，试叩丹舟借榻眠。
候国公旌旆未至得春字
唐之淳（明代）

辽海无波气色新，路人久已望车尘。晓听乌鹊心先喜，夜卜灯花梦转频。

已见单于来款塞，亦知天子绝和亲。几时旌节归台阁，共祝皇基亿万春。
三用前韵酬达夫 其十
刘弇（宋代）

它日江淹曾赋恨，几人颜驷尚潜郎。年来春事稠于发，莫把哀丝为急张。
呈慧力然老
赵蕃（宋代）

慧力知名寺，混融开士英。
宗乘真继祖，翰墨亦兼名。
更用终何得，悠然听此生。
怀哉躬井碓，永绝世尘撄。
孤凝
白玉蟾（宋代）

筠皮月静铺金屑，仙掌云寒砌玉花。
人在华胥初梦断，乱山满目一声鸦。
戏题仙掌
韩琦（宋代）

三峰晴晓碧相挨，仙掌分明出雾开。莫向巍峨衒高手，也曾先得桂枝来。
赠胡子显八首 其七
释德洪（宋代）

弄晴雨过秧针出，花信风来麦浪寒。想见丰登民讼少，长官行摺道书看。
与王仲弓分韵得东字
邹浩（宋代）

西豪星聚时，有客还頖宫。解骖听挥麈，落落凌霜风。

平子素我厚，缪入题品中。夷甫不复言，目系心已同。

埙篪竞远韵，欣逢吾道东。平生仰高山，鹄立拘樊笼。

谁令燕雀微，一旦追冥鸿。明珠继来投，照夜惊儿童。

从今日虚徐，所冀资磨砻。只恐天池鲲，朝夕抟晴空。
和庆云祥公韵
史鉴（明代）

窗外栖禽薄暝烟，吴僧相对佛灯前。南能化后曹溪竭，何处人间复有禅。
南康夜泊闻庐阜钟声
揭傒斯（元代）

庐山三百寺，何处扣层云。宿鸟月中起，归人湖上闻。

入空应更迥，近瀑正难分。遥想诸僧定，香炉上夕熏。
陈倅席上分韵得我字
谢逸（宋代）

竹林墙外梢，梅蕊檐前朵。万籁寂无声，夜阑耿灯火。

通守尘外姿，体道忘人我。邀客文字饮，麈风清四座。

酒酣诵新诗，老气激衰惰。公诗如天骥，逸韵谢缰锁。

小人窘驽足，十步常九跛。愿公勤鞭策，他年逢饭颗。
尹叔若讷和边字韵因再寄 其一
李正民（宋代）

遁迹东游沧海边，全家到处寄邮传。江淮李监人多厌，甲乙商墟利则迁。

遣兴千钟犹有酒，思归一马尚无田。买山拟作诛茅计，难学巢由不用钱。
寄无为军张居士
王安石（宋代）

南阳居士月城翁，曾习禅那问色空。
卓荦想超文字外，低徊却寄语言中。
真心妙道终无二，末学殊方自不同。
此理世间多未悟，因君往往叹西风。
送梁星槎源明府之浦城任
吴子光（清代）

鸾凤雄姿上九天，英年早著祖生鞭。六条考绩存真鉴，百里程才让大贤。

宓子弦歌花作县，邺侯风骨吏如仙。文章润色吾曹事，定有军民画像传。
句
钱惟演（宋代）

小雨郊原连苦雾，夕阳楼阁照丹枫。
芝山梅仙洞
刘绾（宋代）

传闻梅子真，入山歌采芝。蝉蜕升紫雾，灵踪使人思。

骖鸾不复返，蔓草空离披。高风自百世，非假神仙师。

人生不朽业，大节在无亏。服食求冲举，虚无恐难期。
朱人远曾经屈沱作歌屈沱者三闾大夫所居楚人谓江之别流为沱云 其一
屈大均（明代）

秭归南郭外，传是左徒家。有客寻苗裔，维舟向水涯。

仙成为海伯，赋就散天葩。祖述多高弟，如君更丽华。
冲天楼
傅梦得（宋代）

人生行乐是便宜，惯入深林细品题。
有石两行如壁立，登楼一望觉天低。
亭前秋意惊松露，山外湖光拍柳堤。
此景欲吟吟不尽，夜深分付野猿啼。
东武吟
李白（唐代）

好古笑流俗，素闻贤达风。
方希佐明主，长揖辞成功。
白日在高天，回光烛微躬。
恭承凤凰诏，欻起云萝中。
清切紫霄迥，优游丹禁通。
君王赐颜色，声价凌烟虹。
乘舆拥翠盖，扈从金城东。
宝马丽绝景，锦衣入新丰。
依岩望松雪，对酒鸣丝桐。
因学扬子云，献赋甘泉宫。
天书美片善，清芬播无穷。
归来入咸阳，谈笑皆王公。
一朝去金马，飘落成飞蓬。
宾客日疏散，玉樽亦已空。
才力犹可倚，不惭世上雄。
闲作东武吟，曲尽情未终。
书此谢知己，吾寻黄绮翁。
长干行二首
李白（唐代）

妾发初覆额，折花门前剧。
郎骑竹马来，绕床弄青梅。
同居长干里，两小无嫌猜，
十四为君妇，羞颜未尝开。
低头向暗壁，千唤不一回。
十五始展眉，愿同尘与灰。
常存抱柱信，岂上望夫台。
十六君远行，瞿塘滟滪堆。
五月不可触，猿声天上哀。
门前迟行迹，一一生绿苔。
苔深不能扫，落叶秋风早。
八月蝴蝶黄，双飞西园草。
感此伤妾心，坐愁红颜老。
早晚下三巴，预将书报家。
相迎不道远，直至长风沙。

忆妾深闺里，烟尘不曾识。
嫁与长干人，沙头候风色。
五月南风兴，思君下巴陵。
八月西风起，想君发扬子。
去来悲如何，见少离别多。
湘潭几日到，妾梦越风波。
昨夜狂风度，吹折江头树。
淼淼暗无边，行人在何处。
好乘浮云骢，佳期兰渚东。
鸳鸯绿蒲上，翡翠锦屏中。
自怜十五余，颜色桃花红。
那作商人妇，愁水复愁风。